‘พริษฐ์’ เลือดใหม่ประชาธิปัตย์ | bangkoktoday
สุทธิชัย หยุ่น จัดเสวนา “สุทธิชัย อะคาเดมี่” หัวข้อ “อนาคตประเทศไทยไปทางไหน” มี คุณหญิง สุดารัตน์ เกยุราพันธุ์ แกนนำพรรคเพื่อไทย นายอนุทิน ชาญวีรกุล หัวหน้าพรรคภูมิใจไทย นายธนาธร จึงรุ่งเรืองกิจ ผู้ร่วมก่อตั้งพรรคอนาคตใหม่
และ นายพริษฐ์ วัชรสินธุ หรือไอติม หลานชาย นายอภิสิทธิ์ เวชชาชีวะ หัวหน้าพรรคประชาธิปัตย์ เข้าร่วมการเสวนา
ความน่าสนใจนอกจาก นายธนาธร ที่ถือเป็นคนรุ่นใหม่ที่ประกาศเข้ามาสร้างการเมืองรุ่นใหม่แล้ว
ที่น่าสนใจที่สุดในวันนั้น เห็นจะเป็น นายพริษฐ์ หรือไอติม ซึ่งถือเป็นคนรุ่นใหม่เหมือนกัน
น่าสนใจตรงที่ ถือเป็นการเปิดตัวอย่างชัดเจนระหว่างนายพริษฐ์ กับพรรคประชาธิปัตย์
แม้จะเปิดตัวในฐานะคนรุ่นใหม่ช้ากว่านายธนาธร แต่ช้ากว่าแล้วจะเป็นไรไป ในเมื่อการเปิดตัวครั้งนี้เป็นการเปิดทางให้มาเปิดตัวของนายอภิสิทธิ์ น้าชาย ผู้เป็นหัวหน้าพรรคประชาธิปัตย์
ความฉะฉานของนายพริษฐ์ ทำให้คนที่ไม่เคยรู้จักถามกันใหญ่ว่า เป็นใคร ดูเป็นคนรุ่นใหม่ที่น่าสนใจ
สั้นๆก็คือ นายพริษฐ์ เรียนจบปริญญา สาขา ปรัชญา การเมือง และเศรษฐศาสตร์ จากมหาวิทยาลัยอ็อกซ์ฟอร์ด ของอังกฤษ และในระหว่างที่เรียนยังได้รับเลือกให้เป็น “นายกองค์การนักศึกษามหาวิทยาลัยอ็อกซ์ฟอร์ด” ซึ่งถือว่าเป็นคนไทยแรกที่ได้รับโหวตให้เป็นนายกองค์การนักศึกษาอ็อกซ์ฟอร์ดด้วย
ฉะนั้นในแง่ความสามารถ ความฉะฉาน คงไม่ต้องพูดถึง
ดังนั้นสิ่งที่น่าสนใจยิ่งกว่าก็คือ นายพริษฐ์ พูดชัดเจนว่า เตรียมเข้าไปทำงานการเมือง โดยจะเข้าไปเป็นส่วนหนึ่งในพรรคประชาธิปัตย์ ในฐานะคนรุ่นใหม่ เพื่อช่วยให้พรรคประชาธิปัตย์ก้าวพ้นจากพรรคอนุรักษ์นิยม
เป็นความตั้งใจที่แน่วแน่ ไม่รู้ว่าจะทำได้เพียงใด และนายพริษฐ์ได้ศึกษาประวัติศาสตร์ในพรรคประชาธิปัตย์มากน้อยเพียงไหน
เมื่อครั้งที่นายอภิสิทธิ์ เข้ามาเป็นคลื่นลูกใหม่ของประชาธิปัตย์ ก็มาแรงแบบนี้แหละ เมื่อปี 2537 ซึ่งตอนนั้นนายอภิสิทธิ์อายุ 30 ปี กำลังไฟแรง ถึงขั้นวิพากษ์วิจารณ์ว่า นายชวน หลีกภัย เป็นบุคลิกของนักการเมืองรุ่นเก่า ไม่อินเตอร์ เป็นนายกรัฐมนตรีระดับอินเตอร์ไม่ได้ จนกลายเป็นข่าวดังมากในยุคนั้น
นักข่าวไปถามนายชวนเรื่องการวิพากษ์วิจารณ์ของนายอภิสิทธิ์ ก็ได้คำตอบแบบเชือดนิ่มๆจากคนรุ่นเก่าในสายตาของนายอภิสิทธิ์ ว่า
“ไม่รู้ คงต้องไปถามคุณแม่ของนายอภิสิทธิ์ดู”
จากนั้นนายอภิสิทธิ์ อนาคตของคนรุ่นใหม่ในยุคนั้น ก็ทำงานการเมืองสไตล์ประชาธิปัตย์อย่างเชื่องเชื่อ โดยมีนายชวน และนายสุเทพ เทือกสุบรรณ เป็นพี่เลี้ยงกำกับดูแลมาตลอด
จนวันนี้นายอภิสิทธิ์ ก็ยังคงรับฟังทั้งนายชวน และนายสุเทพ เป็นอย่างดี
ก็ได้แต่หวังว่า นายพริษฐ์ ซึ่งขณะนี้อายุ 25 ปี จะสามารถเป็นคนรุ่นใหม่ที่นำพรรคประชาธิปัตย์ก้าวพ้นความเป็นอนุรักษ์นิยมไปได้จริงๆ
คงไม่ถูกกลืนและครอบงำด้วยสไตล์ประชาธิปัตย์ เหมือนอย่างที่เคยเกิดขึ้นกับนายอภิสิทธิ์ก็แล้วกัน
เพราะจากนักการเมืองรุนใหม่ในวันนั้น วันนี้นายอภิสิทธิ์เป็นนักการเมืองรุ่นเก่าสไตล์ประชาธิปัตย์ลึกจนถึงกระดูกดำไปแล้ว
Short URL : https://bangkok-today.com/web/X7cOE
ไม่รู้ คงต้องไปถามคุณแม่ของนายอภิสิทธิ์ดู
ห้างเซ็นทรัลชิดลม จัดรายการ “Only @ Central Fashion Sale”
“Zedere de cafe” นำเสนอ 2 เมนูคลายร้อนใหม่สุดพิเศษ
“ตฤณ-กานต์พิชชา” นำทีมนักแสดง บวงสรวงเปิดกล้องละครแอ็คชั่นดราม่า “เด็กเสเพล”
ลดปัญหาเรือนกระจก “คำแสด ริเวอร์แคว รีสอร์ท” เน้นสู่ธรรมชาติอุดมสมบูรณ์
ทรูโฟร์ยู คว้า 2 รางวัลพิฆเนศวร 2560 “บ๊อบ-ณัชชา” คู่พ่อลูกร่วมรับรางวัล
รับปี 2562 บริษัท เทพารักษ์พัฒนาการ พร้อมเดินหน้าธุรกิจคลังสินค้าให้เช่าที่เติบโตอย่างต่อเนื่อง